શાઈસ્ત ખાન સાથેની ઘટનામાં શિવાજીએ દાખવેલા અપ્રતિમ સાહસ અને અદભુત સૂઝબૂઝ આખા મહારાષ્ટ્રમાં ચર્ચાનો વિષય બન્યાં હતાં. સમકાલીન લેખક ભીમસેને નોંધ્યું છે કે શિવાજી સિવાય કોઈ પણ લડવૈયાએ મુઘલ સુબા પર આવો હુમલો કરવાની હિંમત કરી ન હતી. સામાન્ય પ્રજામાં તેમની શાખ અને ધાક બંને વધ્યાં હતાં, તો મુઘલ સામ્રાજ્યની પડતીનાં ચિહ્નો પણ તેમાં દેખાતાં હતાં કહો કે શિવાજીએ અફઝલ ખાનના વધ અને શાઈસ્ત ખાન પર પ્રભુત્વ દ્વારા મુઘલાઈનાં કોફીન પર છેલ્લો ખિલ્લો ઠોકવાનું કાર્ય કર્યું હતું. કારણકે શિવાજી અને ઔરંગઝેબ ભલે પ્રત્યક્ષ રીતે સામસામા અથડાયા ન હતા, છતાં અફઝલ ખાન અને શાઈસ્ત ખાનની શિકસ્ત એ પરોક્ષ રીતે ઔરંગઝેબની જ શિકસ્ત હતી.